Diari Oficial de la Generalitat Valenciana


Sumari del DOGV 4406, del 26-12-2002 (2002/14534)

ORDE de 19 de desembre de 2002, de la Conselleria de Justícia i Administracions Públiques, per la qual es regulen els horaris d'espectacles, establiments públics i activitats recreatives, durant l'any 2003.
--------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/12/19/(1)/dof/vci/html**

### Dades del document

Número de DOGV
:   4406

Data del DOGV
:   26-12-2002

Secció del DOGV
:   I. DISPOSICIONS GENERALS

Número del document
:   2002/14168


Data del document
:   19-12-2002

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * espectacles
    * establiment de jocs
    * horari comercial
    * indústria gastronòmica
    * legislació

ORDE de 19 de desembre de 2002, de la Conselleria de Justícia i Administracions Públiques, per la qual es regulen els horaris d'espectacles, establiments públics i activitats recreatives, durant l'any 2003. [2002/X14386]
  
La regulació dels horaris dels espectacles, establiments públics i activitats recreatives, s'emmarca en l'àmbit de la compatibilitat del dret al descans i el dret a l'oci. El primer disposa d'una particular rellevància constitucional per la seua relació amb la qualitat de vida ?arreplegada com a objectiu bàsic dels poders públics en el preàmbul de la Constitució, i en l'article 45?, el dret a la salut ?establit en l'article 43.1?, i el dret a un medi ambient adequat per a la persona ?regulat en l'article 45 de la Constitució. Per la seua banda, el dret a l'oci s'inclou en l'article 43.3 de la Constitució: ?els poders públics (...) facilitaran l'adequada utilització de l'oci?.
  
Amb això es dóna compliment al mandat constitucional de facilitar l'adequada utilització de l'oci. El qualificatiu ?d'adequada?, suposa que l'exercici d'este legítim dret haurà de realitzar-se amb respecte a altres drets no menys legítims. D'esta manera, l'ordenació del temps destinat a l'oci, és una eina adequada per a, dins dels usos socials comunament acceptats, facilitar la compatibilitat d'estos dos, de manera que puguen coexistir sense lesionar-se un a un altre.
  
Per tot això, en ús de les facultats conferides en l'article 14 de la Llei 2/1991, de la Generalitat Valenciana, de 18 de febrer, d'Espectacles, Establiments Públics i Activitats Recreatives, que establix que l'horari general dels establiments públics, espectacles i activitats recreatives serà determinat anualment mitjançant orde del departament de la Generalitat competent en la matèria, atenent les característiques dels establiments, els usos socials, les distintes estacions de l'any, les festes tradicionals i els dies laborals, festius i vespres de festius, en relació amb el Decret del Govern Valencià 91/1999, de 30 de juliol, pel qual s'aprova el Reglament Orgànic i Funcional de la Conselleria de Justícia i Administracions Públiques, previ el preceptiu informe de la Comissió d'Espectacles i Activitats Recreatives de la Comunitat Valenciana, en la reunió del dia 12 de desembre de 2002,
  
ORDENE
  
Article 1. Objecte i àmbit d'aplicació
  
La present Orde té per objecte establir l'horari general d'obertura i tancament dels espectacles, establiments públics i activitats recreatives, regulats per la Llei 2/1991, de 18 de febrer, de la Generalitat Valenciana, d'Espectacles, Establiments Públics i Activitats Recreatives, així com el desenvolupament del que establix el Decret 196/1997, d'1 de juliol, del Govern Valencià, pel qual es regulen les especialitats que poden introduir-se en l'horari general.
  
Article 2. Horari general
  
1. Els espectacles, establiments públics i activitats recreatives, segons el grup a què pertanguen, podran exercir la seua activitat únicament dins dels horaris establits com d'obertura i tancament per a cadascun d'ells en els apartats següents:
  
Grup A. Cine, autocine, teatres, auditoris i circs.
  
Obertura: 10.00 hores.
  
Tancament: després de la finalització de l'última sessió que com a màxim donarà començament a les 01.00 hores.
  
Grup B. Canòdroms, velòdroms, hipòdroms, pistes de bitles, billars i trinquets.
  
Obertura: 10.00 hores.
  
Tancament: 01.00 hores.
  
Grup C. Bars, cafés, cafeteries, cibercafés sense jocs i restaurants i semblants.
  
Obertura: 06.00 hores.
  
Tancament: 01.30 hores.
  
Grup D. Salons de banquets.
  
Obertura: 10.00 hores.
  
Tancament: 02.00 hores.
  
Grup E. Pubs, cafés teatre, cafés concert, cafés cantant, i locals d'exhibicions especials.
  
Obertura: 12.00 hores.
  
Tancament: 03.30 hores.
  
Grup F. Salons de màquines recreatives tipus A, i salons de joc tipus B.
  
Obertura: 08.00 hores.
  
Tancament: 01.00 hores.
  
Grup G. Cibercafés amb jocs i locals ciber amb jocs.
  
Obertura: 10.00 hores.
  
Tancament: 24.00 hores.
  
Grup H. Gimnasos i instal·lacions esportives.
  
Obertura: 07.00 hores.
  
Tancament: 01.00 hores.
  
Grup I. Frontons i pistes de patinatge.
  
Obertura: 09.00 hores.
  
Tancament: 01.00 hores.
  
Grup J. Sales de festa amb servici de cuina o sense, discoteques, sales de ball amb atraccions o sense.
  
Obertura: 18.00 hores.
  
Tancament: 07,30 hores.
  
Grup K. Locals que hagen obtingut autorització per a la celebració de sessions especials dirigides a menors d'edat.
  
Obertura: 18.00 hores.
  
Tancament: 22.00 hores.
  
Grup L. Sales de conferència, sales d'exposicions, sales polivalents i locals ciber sense jocs.
  
Obertura: 09.00 hores.
  
Tancament: 01.00 hores.
  
Grup LL. Cibercentres que permeten l'entrada a menors d'edat.
  
Obertura: 09.00 hores.
  
Tancament: 22.30 hores.
  
Grup M. Restaurants i cafeteries realitzades en establiments denominats drugstore.
  
Obertura: 8.00 hores.
  
Tancament: 03.00 hores.
  
2. Els espectacles, establiments públics i activitats recreatives, inclosos en l'àmbit d'aplicació d'esta orde, podran prolongar l'horari de tancament durant el dia de la Nit de Cap d'Any en noranta minuts sobre l'establit en l'apartat anterior.
  
Article 3. Sessions destinades a menors d'edat
  
Els locals compresos en el grup K, que hagen obtingut autorització per a la celebració de sessions especials dirigides a menors d'edat, hauran de mantindre's tancats almenys durant una hora des de l'acabament de la sessió i el començament de les sessions ordinàries, si n'hi ha.
  
Article 4. Activitats realitzades a l'aire lliure
  
Les activitats compreses en el grup A, excepte els autocines, que es realitzen a l'aire lliure o en instal·lacions portàtils o eventuals en la via pública, ja siguen autoritzades amb caràcter temporal o compten amb llicència o autorització definitiva finalitzaran la seua activitat, en tot cas, a la 01,00 hores.
  
Article 5. Normes generals
  
1. S'entén per horari d'obertura o inici dels espectacles públics i activitats recreatives, el moment a partir del qual es permet l'accés dels espectadors o usuaris al local o establiment.
  
2. A partir de l'hora de tancament no es permetrà l'accés de cap client al local o establiment, no s'expendrà cap consumició i haurà, si és procedent, de quedar fora de funcionament tant la música ambiental com les màquines recreatives, vídeos o qualsevol aparell o màquina semblant i els senyals lluminosos ubicats a l'exterior d'estos.
  
Igualment, a l'hora de tancament s'encendran els llums generals del local, i quedaran les portes d'entrada i d'emergència expedites i obertes perquè es produïsca el total desallotjament del local en el termini màxim de 30 minuts.
  
Amb independència que hagen finalitzat les tasques pròpies d'arreplegada i neteja del local o establiment, els usuaris no podran romandre a l'interior a partir de l'hora de tancament, i serà responsabilitat dels titulars de l'activitat l'efectivitat del desallotjament i el tancament del local en la forma i temps establit.
  
3. Entre el tancament i obertura dels locals i establiments públics haurà d'haver un període de temps no inferior a quatre hores.
  
Article 6. Sales de bingo
  
Les sales de bingo queden autoritzades a un horari únic setmanal d'obertura i tancament de 12 hores ininterrompudes de funcionament dins de l'horari comprés entre les 10.00 i les 3.00 hores del dia següent. Els divendres, dissabtes i vespres de festius, així com els mesos de juliol, agost i setembre, l'horari podrà ampliar-se fins a les 4.00 hores, i en estos casos l'horari de funcionament serà de 13 hores ininterrompudes.
  
Les sales de bingo hauran de comunicar a la Conselleria d'Economia, Hisenda i Ocupació, i a la de Justícia i Administracions Públiques, abans que finalitze el mes de gener, l'horari anual. Qualsevol modificació posterior requerirà l'autorització expressa de la Conselleria d'Economia, Hisenda i Ocupació, que ho comunicarà a la Conselleria de Justícia i Administracions Públiques.
  
Article 7. Establiments annexos a altres instal·lacions principals
  
Els establiments previstos en el grup C de l'article 2, ubicats en instal·lacions en què es desenvolupe una altra activitat considerada com a principal i de què siguen accessòries, podran tindre el mateix horari d'aquelles. S'entén per tals els ubicats en ports, aeroports, estacions d'autobusos, de servici i semblants, mentre estiguen operatives les instal·lacions principals.
  
Article 8. Horaris extraordinaris en establiments situats en carreteres
  
Les autoritzacions per a l'ampliació de l'horari general dels establiments situats en carreteres, dels que atenguen les necessitats dels treballadors nocturns, així com d'aquells a què es referix l'apartat 1, de l'article 3, del Decret del Govern Valencià 196/1997, d'1 de juliol, tindran caràcter extraordinari i excepcional, i es concedirà per un termini màxim d'un any.
  
Article 9. Concessió d'horari especial pels ajuntaments
  
1. En els supòsits en què els ajuntaments facen ús de la facultat que els atribuïx l'article 4 del Decret del Consell de la Generalitat Valenciana 196/1997, d'1 de juliol, pel qual es regulen les especialitats que poden introduir-se en l'horari general dels espectacles, establiments públics i activitats recreatives, l'ampliació de l'horari de tancament dels locals no podrà ser superior a una hora a l'assenyalada en l'article segon per a cada grup.
  
2. Les ampliacions a l'horari general a què es referix el paràgraf anterior hauran de ser comunicades a l'òrgan competent de la Generalitat Valenciana, en el termini assenyalat en l'apartat 3 de l'article 4 del Decret del Govern Valencià 196/1997, d'1 de juliol.
  
Article 10. Procediment per a la concessió d'horaris especials per la Generalitat
  
1. Les autoritzacions d'ampliació d'horari tindran caràcter extraordinari i excepcional, i es concedirà per un termini màxim d'un any
  
2. El procediment per a la concessió d'horaris especials, serà l'establit per l'article 3 del Decret del Consell de la Generalitat Valenciana 196/1997, d'1 de juliol.
  
Per a això, el titular de la llicència del local, recinte o establiment que sol·licite la concessió d'horari especial haurà de presentar, davant de la Direcció General d'Interior de la Conselleria de Justícia i Administracions Públiques, sol·licitud en què es faça constar:
  
a) Nom, cognoms i DNI del sol·licitant i, si és procedent, de la persona que el represente, amb indicació del domicili que s'assenyale a efectes de notificacions. En el supòsit de persones jurídiques, nom o raó social i NIF, així com nom, cognoms, DNI i document que acredite la representació de la persona que actue en el seu nom.
  
b) Horari sol·licitat.
  
c) Còpia confrontada de la llicència municipal de funcionament del local o establiment.
  
d) Memòria justificativa de les causes per què interessa l'horari extraordinari.
  
3. Als efectes del que disposa l'article 3.2.a) del Decret del Govern Valencià 196/1997, d'1 de juliol, el càlcul del ràdio de residència de 50 metres s'establirà prenent com a referència qualsevol dels punts que conformen el perímetre del local per al qual se sol·licite l'autorització.
  
4. L'òrgan autonòmic competent sol·licitarà els següents informes:
  
a) Informe a l'ajuntament del municipi on estiga ubicat el local objecte de la petició d'autorització, a què s'adjuntarà informe de la policia local.
  
b) Informe a la Unitat del Cos Nacional de Policia Adscrita a la Comunitat Valenciana, o/i de la Guàrdia Civil o de la Policia Nacional. En estos dos últims casos, la petició d'informe es realitzarà a través de la Delegació del Govern o les subdelegacions del Govern a les províncies de Castelló i Alacant, segons escaiga.
  
c) Quan n'hi haja, informe de les associacions de veïns de la zona on estiga ubicat el local.
  
d) Informe a les associacions empresarials del sector de l'activitat a què es dedique el local objecte de petició d'horari excepcional.
  
5. No obstant el previst en l'apartat 1 del present article, les autoritzacions d'establiment d'horaris excepcionals, podran ser renovades per un període de temps igual al de la seua concessió, prèvia petició expressa de l'interessat realitzada amb una antelació mínima de dos mesos al termini de la seua finalització.
  
6. Les autoritzacions d'ampliació d'horari podran ser revocades en qualsevol moment per causes degudament justificades i motivades, prèvia audiència de l'interessat.
  
Article 11. Reducció d'horaris
  
1. El procediment per a la reducció de l'horari general dels locals i establiments públics serà l'establit en l'article 3 del Decret 196/1997, d'1 de juliol, del Govern Valencià. S'iniciarà d'ofici per la Direcció General d'Interior de la Conselleria de Justícia i Administracions Públiques o, si és procedent, pels alcaldes, dins dels seus respectius termes municipals, en els supòsits previstos per l'article 5.3 del Decret 196/1997, d'1 de juliol.
  
2. En la resolució per la qual s'acorde la reducció de l'horari, s'establirà també el seu termini de duració. Transcorregut este, el local tornarà a regir l'horari general que es fixa en la present Orde.
  
Article 12. Activitats compatibles
  
En el cas que en un local s'exercisquen més d'una de les activitats considerades compatibles, de conformitat amb el que disposa l'article 3.3 del Decret 195/1997, d'1 de juliol, pel qual s'aprova el Catàleg d'Espectacles, Establiments Públics, i es regula el Registre d'Empreses, Locals i Titulars, i estes tinguen horari de tancament distint, cadascuna haurà de cessar en el seu funcionament d'acord amb l'horari autoritzat.
  
Article 13. Locals amb ambientació musical
  
Els locals l'activitat principal dels quals no comporte ambientació musical, no podran donar començament a dita ambientació abans de les 10.00 hores, i haurà de finalitzar esta, en tot cas, abans de les 23 hores. L'anterior limitació no serà d'aplicació als locals que compten amb la prèvia i expressa autorització de l'ajuntament per a disposar de l'esmentada ambientació, prèvia comprovació de les adequades mesures d'insonorització del local o establiment.
  
Article 14. Cartell horari
  
1. Els locals compresos dins de l'àmbit d'aplicació de la Llei 2/1991, de 18 de febrer, hauran de col·locar en lloc llegible i visible des de l'exterior un cartell amb dimensions mínimes de 422 x 298 mm (DIN A-3), en què s'expressarà l'horari establit.
  
2. En el cartell d'indicació de l'horari es farà constar, si és procedent, les modificacions que, per ampliació o reducció, s'hagen establit respecte a l'horari general de funcionament del local o establiment.
  
DISPOSICIÓ FINAL
  
La present orde entrarà en vigor el dia 1 de gener de 2003, serà d'aplicació per al dia de la Nit de Cap d'Any de 2002.
  
DISPOSICIÓ DEROGATÒRIA
  
A l'entrada en vigor de la present orde queda derogada l'Orde de 27 de desembre de 2001, la Conselleria de Justícia i Administracions Públiques, per la qual es regulen els horaris d'espectacles i establiments públics, durant l'any 2002.
  
València,19 de desembre de 2002
  
El conseller de Justícia i Administracions Públiques,


Còpia Permalink ELI